***** ΚΑΝΟΝΙΣΜΟΣ (ΕΟΚ) αριθ. 1062/84 ΤΟΥ ΣΥΜΒΟΥΛΙΟΥ της 16ης Απριλίου 1984 που τροποποιεί τον κανονισμό (ΕΟΚ) αριθ. 3760/83 για τον καθορισμό, για το έτος 1984, ορισμένων μέτρων διατηρήσεως και διαχειρίσεως των αλιευτικών πόρων που εφαρμόζονται στα σκάφη που είναι νηολογημένα στις νήσους Φερόε ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), και ιδίως τα άρθρα 3 και 11, την πρόταση της Επιτροπής, Εκτιμώντας: ότι ο κανονισμός (ΕΟΚ) αριθ. 320/84 (2) του Συμβουλίου, που καθορίζει, για ορισμένα αποθέματα και ομάδες αποθεμάτων ιχθύων που βρίσκονται στην αλιευτική ζώνη της Κοινότητας, το προσωρινό σύνολο επιτρεπομένων αλιευμάτων για το 1984, το προσωρινό μερίδιο αυτών των αλιευμάτων που χορηγείται στην Κοινότητα, την κατανομή του μεριδίου αυτού στα κράτη μέλη και τους όρους υπό τους οποίους το σύνολο επιτρεπομένων αλιευμάτων είναι δυνατό να αλιευθεί, περιλαμβάνει ορισμένες διατάξεις που αφορούν τις περιόδους κατά τις οποίες επιτρέπεται η αλιεία της ρέγγας στις περιοχές Skagerrak και Kattegat το 1984· ότι πρέπει να τροποποιηθούν οι ισχύουσες διατάξεις για την αλιεία της ρέγγας που περιλαμβάνονται στον κανονισμό (ΕΟΚ) αριθ. 3760/83 (3) προκειμένου να είναι σύμφωνες με τις προαναφερόμενες διατάξεις· ότι, συνεπεία των διαβουλεύσεων μεταξύ των συμβαλλομένων μερών, θα πρέπει να συμπεριληφθεί στον κανονισμό (ΕΟΚ) αριθ. 3760/83 το καθεστώς αδειών για την αλιεία της ρέγγας στο Skagerrak από σκάφη που είναι νηολογημένα στις νήσους Φερόε, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 3760/83 τροποποιείται ως εξής: 1. Στο άρθρο 3, η παράγραφος 1 αντικαθίσταται από το ακόλουθο κείμενο: «1. Η αλιεία στα ύδατα που αναφέρονται στο άρθρο 1, στα πλαίσια των ποσοστώσεων που καθορίζονται στο εν λόγω άρθρο, υπόκειται στην υποχρέωση κατοχής άδειας επί του σκάφους, η οποία εκδίδεται από την Επιτροπή για λογαριασμό της Κοινότητας, και στην υποχρέωση τηρήσεως των όρων που αναφέρονται στην εν λόγω άδεια.» 2. Στο άρθρο 6, το σημείο 1 αντικαθίσταται από το ακόλουθο κείμενο: «1. Απαγορεύεται η άμεση αλιεία της ρέγγας καθ' όλη τη διάρκεια του έτους, εκτός από δώδεκα εβδομάδες κατά την περίοδο από την 1η Ιουνίου μέχρι τις 29 Σεπτεμβρίου 1984 και εκτός από πέντε εβδομάδες κατά την περίοδο από την 1η Οκτωβρίου μέχρι τις 31 Δεκεμβρίου 1984.» Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Απριλίου 1984.

[Source: multi_eurlex | Tokens: 2460]